Teatis dumpingu- või subsiidiumivastaste meetmete ja teatavate terasetoodete kaitsemeetmete võimaliku koosmõju kohta

(2019/C 146/06)

Määrusega (EL) 2019/159 (1) kehtestas komisjon kolmeks aastaks kaitsemeetmed teatavate terasetoodete suhtes. Kaitsemeetmed kehtestatakse tariifikvootidena, mida kohaldatakse kindlatel perioodidel ja mille ületamisel kuulub tasumisele 25 % kaitsetollimaks.

Praegu kehtivad ka mõne sellise terasetoodete kategooria suhtes dumpingu- või subsiidiumivastased meetmed. Loetelu kõigist määrustest, millega praegu kehtivad meetmed kehtestati, on esitatud käesoleva teatise lisas. Seega tuleb juhul, kui kaitsemeetmete alusel kehtestatud tariifikvoodid ammendatakse, nende tootekategooriate puhul nii kaitsetollimaks kui ka dumpinguvastane või tasakaalustav tollimaks tasuda sama impordi eest.

Komisjon märkis juba määruses (EL) 2019/159 (põhjendus (186)), et dumpingu- ja subsiidiumivastaste meetmete kombineerimine kaitsemeetmetega võib põhjustada soovitust suuremat mõju ning et vajadusel seda probleemi uuritakse. Eelkõige leidis komisjon, et nn kahekordsete abinõude kehtestamise vältimiseks võib ta tariifikvoodi ületamise korral pidada vajalikuks kehtivate dumpinguvastaste ja tasakaalustavate tollimaksude kohaldamise peatamist või nende vähendamist, tagamaks et kõnealuste meetmete koosmõju ei ületa kehtivate kaitsetollimaksude või dumpinguvastaste/tasakaalustavate tollimaksude kõrgeimat taset.

1. Dumpinguvastaste või tasakaalustavate tollimaksude ja kaitsetollimaksude koosmõju

Määruses (EL) 2015/477 (2) on mööndud, et dumpingu- või subsiidiumivastaste meetmete ja kaitsemeetmete kombineerituna kohaldamisel ühe ja sama toote suhtes võib olla suurem mõju kui liidu kaubanduskaitse poliitika ja eesmärkide seisukohalt kavandatud ning see võib soovimatult koormata teatavaid liitu eksportida soovivaid eksportivaid tootjaid. Selle tulemusena kehtestati erisätted, mis võimaldavad komisjonil vajaduse korral võtta meetmeid, tagamaks et dumpingu- või subsiidiumivastaste meetmete ja kaitsemeetmete kombineerituna kohaldamisel sama toote suhtes ei oleks sellist mõju.

Mis puutub määrusega (EL) 2019/159 sätestatud meetmetesse, mille puhul ei ole kindel, kas ja millal asjaomased tariifikvoodid ammendatakse, siis on võimalik, et nende terasetoodete kategooriate impordilt, mille suhtes kohaldatakse dumpingu- või subsiidiumivastaseid meetmeid, tuleb tasuda ka kaitsetollimaksu.

Komisjoni arvates on alust järeldada, et nende meetmete koosmõju võib tõepoolest olla suurem kui liidu kaubanduskaitse poliitika ja eesmärkide seisukohalt kavandatud või soovitud, vastavalt määrusele (EL) 2015/477. Seepärast leiab komisjon, et lisas osutatud kehtivaid dumpingu- ja subsiidiumivastaseid meetmeid võib olla asjakohane muuta selles ajavahemikus, mil võidakse kohaldada dumpingu- või subsiidiumivastaseid meetmeid ja kaitsetollimakse.

Et tagada asjaomaste ettevõtjate jaoks õiguskindlus, peab komisjon vajalikuks täpsustada selliste juhtumite puhul dumpinguvastane või tasakaalustav tollimaks, mida tuleks kohaldada, kui kaitsetariifikvoodid on ammendatud.

Eelkõige juhul, kui tasumisele kuulub nii dumpinguvastane või tasakaalustav tollimaks kui ka kaitsetollimaks ja kui dumpinguvastane või tasakaalustav tollimaks on väiksem kui kaitsetollimaks või sellega võrdne, peab komisjon sobivaks, et vastaval perioodil ei tuleks maksta dumpinguvastast ega tasakaalustavat tollimaksu. Kui dumpinguvastane või tasakaalustav tollimaks on suurem kui kaitsetollimaks, peab komisjon sobivaks, et vastaval perioodil tuleks tasuda üksnes see osa dumpinguvastasest või tasakaalustavast tollimaksust, mis ületab kaitsetollimaksu.

2. Menetlus

2.1. Kirjalikud esildised

Kõiki huvitatud isikuid, sealhulgas eksportivaid tootjaid, importijaid ja asjaomaste toodete kasutajaid ning nende ühendusi kutsutakse üles esitama kirjalikult oma seisukohad eespool osutatud kaalutluste kohta vabas vormis ja e-posti teel 14 päeva jooksul alates käesoleva teatise avaldamisest Euroopa Liidu Teatajas.

E-posti kasutades nõustuvad huvitatud isikud elektrooniliselt esitatavate materjalide suhtes kehtivate eeskirjadega, mis on esitatud dokumendis „CORRESPONDENCE WITH THE EUROPEAN COMMISSION IN TRADE DEFENCE CASES“ ning avaldatud kaubanduse peadirektoraadi veebisaidil:

http://trade.ec.europa.eu/doclib/docs/2011/june/tradoc_148003.pdf.

Huvitatud isikud peavad teatama oma nime, aadressi, telefoni ja kehtiva e-posti aadressi ning nad peaksid tagama, et esitatud e-posti aadress on toimiv ametlik e-post, mida kontrollitakse iga päev. Kui kontaktandmed on esitatud, suhtleb komisjon huvitatud isikutega ainult e-posti teel, välja arvatud juhul, kui nad avaldavad sõnaselgelt soovi saada kõik dokumendid komisjonilt teiste sidevahendite kaudu või kui dokumendi laad nõuab selle saatmist tähitud kirjaga. Huvitatud isikud leiavad täiendavad nõuded ja lisateabe komisjoniga suhtlemise kohta, sealhulgas teabe e-posti teel esitatud esildiste suhtes kehtivate põhimõtete kohta eespool osutatud huvitatud isikutega suhtlemise juhendist.

Komisjoni postiaadress:

European Commission Directorate-General for Trade Directorate H, Unit H5 Office: CHAR 03/66 1049 Bruxelles/Brussels BELGIQUE/BELGIË E-post: TRADE-SAFE009-DOUBLE-REMEDY@ec.europa.eu

2.2. Isikuandmete töötlemine

Kõiki uurimise käigus kogutud isikuandmeid töödeldakse vastavalt Euroopa Parlamendi ja nõukogu määrusele (EL) 2018/1725 (3).

Andmekaitset käsitlev teade, milles teavitatakse kõiki isikuid isikuandmete töötlemisest komisjoni kaubanduskaitsetegevuse raames, on kättesaadav kaubanduse peadirektoraadi veebisaidil: http://trade.ec.europa.eu/doclib/html/157639.htm.

(1) Komisjoni 31. jaanuari 2019. aasta rakendusmäärus (EL) 2019/159, millega kehtestatakse lõplikud kaitsemeetmed teatavate terasetoodete impordi suhtes (ELT L 31, 1.2.2019, lk 27).

(2) Euroopa Parlamendi ja nõukogu 11. märtsi 2015. aasta määrus (EL) 2015/477 meetmete kohta, mida liit võib kohaldada seoses dumpingu- või subsiidiumivastaste meetmete ja kaitsemeetmete ühismõjuga (ELT L 83, 27.3.2015, lk 11).

(3) Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).